Iэмал къыхуигъэнакъым
Урысейм и еджакIуэхэм атлетикэ хьэлъэмкIэ я урысейпсо спартакиадэм и кIэух зэхьэзэхуэхэр Пензэ къалэм щекIуэкIащ. Къэбэрдей-Балъкъэрым и спортсменитIым абы япэ, етIуанэ увыпIэхэр къыщахьащ. Датиев Георг — дыщэ, Лысенкэ Сергей дыжьын медалхэр къаIэрыхьащ.
Килограмм 69-м нэс зи хьэлъагъхэм я зэпеуэм Датиевым и хьэрхуэрэгъухэм Iэмал гуэри къахуигъэнакъым и дэтхэнэ зы бгъэдыхьэгъуэми ехъулIэныгъэ къыхуихьащ. Атлет ныбжьыщIэм тIэуми зэхэту килограмм 260-рэ къиIэтащ (рывок — кг 118-рэ, толчок — кг 142-рэ) икIи зыхэта хьэлъагъым щытекIуам и мызакъуэу, Урысейм спортымкIэ и мастерым и мардэхэр игъэзэщIащ. Датиев Георг къэралым и ныбжьыщIэхэм я командэ къыхэхам хагъэхьащ икIи Европэм пашэныгъэ къыщыхьынымкIэ зэхьэзэхуэм хэтынущ. Ар я гъэсэнщ Урысейм щIыхь зиIэ и тренер Маккаев Махътырэ Дахкильгов Чингизрэ.
Шэкэм Михаил зи тренер ди лъахэгъу Лысенкэ Сергей килограмм 50-м нэс зи хьэ-лъагъхэм я деж ещанэ увы-пIэр къыщихьащ.
— Дэ дыщэкIэ дыгугъащ, арщхьэкIэ зэпеуэм и пэ къихуэу, и хьэлъагъым кIэригъэхун хуей зэрыхъуар зэран къытхуэхъуащ. Мыгувэу Сергей хэтынущ езым и дежкIэ тэмэм килограмм 56-рэ хьэлъагъым щызэпеуэхэм, икIи текIуэныгъэм ар хущIэкъунущ, — къыхигъэщащ Шэкэм Михаил.
Атлет ныбжьыщIэм зыхуигъэхьэзырынущ жэпуэгъуэм Волгоград щекIуэкIыну Урысейм пашэныгъэр къыщыхьынымкIэ илъэс 18 зи ныбжь спортсменхэм я зэхьэзэхуэм.
Урысей Федерацэм и спартакиадэм къэралым и щIыналъэ 35-м я спортсмени 100-м щIигъу хэтащ.
Гъэунэ Светланэ.
